Kanne 22.11.2021 – Ryanair v. komissio
(asia T-743/21)
Oikeudenkäyntikieli: englanti
Asianosaiset
Kantaja: Ryanair DAC (Swords, Irlanti) (edustajat: asianajajat E. Vahida, F-C. Laprévote, V. Blanc, D. Pérez de Lamo, S. Rating ja I.G. Metaxas-Maraghidis)
Vastaaja: Euroopan komissio
Vaatimukset
Kantaja vaatii unionin yleistä tuomioistuinta
kumoamaan valtiontuesta SA.57369 (2020/N) – Portugali – TAP SGPS:n pelastamistuki1, 16.7.2021 annetun vastaajan päätöksen
velvoittamaan vastaajan korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa viiteen kanneperusteeseen.
Ensimmäinen kanneperuste, joka perustuu siihen, että vastaaja on tehnyt oikeudellisen virheen ja ilmeisen arviointivirheen väittäessään, että valtiontuki kuuluu pelastamisesta ja rakenneuudistuksesta annettujen suuntaviivojen (P &R suuntaviivat) aineelliseen soveltamisalaan, eikä se ole määrittänyt asianmukaisesti, ovatko kantajan vaikeudet liian suuria sen itsensä selvitettäviksi ja liittyvätkö ne läheisesti sen konsernin, johon se kuuluu, kustannusten mielivaltaiseen jakamiseen, tai johtuvatko ne siitä.
Toinen kanneperuste, joka perustuu siihen, että vastaaja on soveltanut virheellisesti SEUT 107 artiklan 3 kohdan c alakohtaa. Kantaja väittää, että vastaajan suorittama tarkastelu siitä, täyttyykö tuen soveltuvuutta koskeva edellytys siitä, että tuella edistetään yhteistä etua, sekä sen arviointi pelastamistuen soveltuvuudesta ja oikeasuhteisuudesta ja sen kielteisistä vaikutuksista sisältävät oikeudellisia virheitä ja ilmeisiä arviointivirheitä.
Kolmas kanneperuste, joka perustuu siihen, että riidanalaisella päätöksellä loukataan syrjintäkiellon periaatetta ja palvelujen tarjoamisen vapauden periaatetta (jota sovelletaan lentoliikenteeseen asetuksella (EY) N:o 1008720081 ) sekä sijoittautumisvapauden periaatetta.
Neljäs kanneperuste, joka perustuu siihen, että vastaaja ei ole aloittanut muodollista tutkintamenettelyä huolimatta vakavista vaikeuksista, ja se on loukannut kantajan prosessuaalisia oikeuksia.
Viides kanneperuste, joka perustuu siihen, että riidanalaisella päätöksellä laiminlyödään SEUT 296 artiklan 2 kohtaan perustuvaa komission perusteluvelvollisuutta.
____________
1 EUVL 2021, C 345, s. 1.
1 Lentoliikenteen harjoittamisen yhteisistä säännöistä yhteisössä (uudelleen laadittu toisinto) 24.9.2008 annettu Euroopan parlamentin ja neuvoston asetus (EY) N:o 1008/2008 (EUVL 2008, L 293, s. 3–20).